กองทุนSPFโล่ง
ไฟฟ้าดับเกาะสมุยไม่กระทบ เครื่องบินขึ้น-ลงได้ตามปกติ
11 ธ.ค. 2555

ไฟฟ้าดับเกาะสมุยไม่กระทบ เครื่องบินขึ้น-ลงได้ตามปกติ
ไฟฟ้าดับเกาะสมุยไม่กระทบกองทุนอสังหาริมทรัพย์ SPF-CTARAF หวังไม่เกิดซ้ำ ดึงความเชื่อมั่นนักท่องเที่ยว
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน ในฐานะผู้บริหารกองทุนรวมสิทธิการเช่าอสังหาริมทรัพย์สนามบินสมุย (SPF) เปิดเผยว่า เหตุไฟฟ้าดับบนเกาะสมุยในช่วงวันที่ 4-6 ธ.ค.ที่ผ่านมา ไม่ได้ส่งผลกระทบโดยตรงต่อสนามบินสมุย เนื่องจากมีไฟฟ้าสำรองทำให้เครื่องบินสามารถขึ้นลงได้ตามปกติ 
“กองทุนไม่ได้รับผลกระทบ แต่สิ่งที่พบคือเมื่อไฟฟ้าดับทำให้นักท่องเที่ยวส่วนหนึ่งตีตั๋วกลับทันที เพราะกลัวเรื่องของความปลอดภัย ซึ่งอาจมีผลในอนาคต ดังนั้นเราจะต้องสร้างความเชื่อมั่นให้แก่นักท่องเที่ยวว่าจะไม่เกิดเหตุการณ์นี้ขึ้นอีก และควรสื่อสารเรื่องนี้ให้นักท่องเที่ยวรู้” นายศุภกร กล่าว




 
กองทุนมีรายได้จาก 2 ส่วน โดยส่วนแรกจากจำนวนเครื่องบินที่ลงจอดบนสนามบินสมุย และส่วนสองค่าธรรมเนียมจากผู้โดยสาร
นายศุภกร กล่าวว่า สำหรับผลการดำเนินงานของกองทุน SPF ในปีนี้ถือว่าดีกว่าที่คาด แม้กลุ่มนักท่องเที่ยวหลักที่มาเกาะสมุยจะเป็นนักท่องเที่ยวยุโรป ซึ่งยังได้รับผลกระทบจากภาวะเศรษฐกิจ แต่ปีนี้มีกลุ่มนักท่องเที่ยวเอเชียเพิ่มขึ้น จากเกาหลี อินเดีย จึงช่วยทดแทนนักท่องเที่ยวยุโรปได้ 
ทั้งนี้ 9 เดือนปี 2555 กองทุนมีรายได้ 865.51 ล้านบาท ขณะที่ทั้งปี 2554 มีรายได้ 973.14 ล้านบาท โดยกำไรสุทธิ 9 เดือนแรกปีนี้จำนวน 768.01 ล้านบาท กำไรต่อหน่วย 0.8084 บาท เพิ่มขึ้น 22.26% จากช่วงเดียวกันของปีก่อนอยู่ที่ 628.18 ล้านบาท กำไรต่อหน่วย 0.6613 บาท
ด้านนายเขมชาติ สุวรรณกุล ผู้จัดการกองทุนอาวุโส ฝ่ายจัดการกองทุนอสังหาริมทรัพย์ บลจ.กสิกรไทย ในฐานะผู้บริหารกองทุนรวมสิทธิการเช่าโรงแรมและรีสอร์ทในเครือเซ็นทารา (CTARAF) ซึ่งลงทุนอยู่ในโรงแรมเซ็นทารา แกรนด์ บีช รีสอร์ท สมุย กล่าวว่า จากข้อมูลในเบื้องต้น ทางโรงแรมแจ้งว่ามีลูกค้ายกเลิกห้องพักไม่ถึง 10 ห้อง ถือว่าโชคดีที่ไม่ได้เป็นช่วงฤดูกาล
ปัจจุบันโรงแรมมีอัตราผู้เช่าพักอยู่ที่ 70% กรณีที่ไม่จัดรายการโปรโมชัน แต่หากรวมโปรโมชัน เช่น ซื้อ 3 วัน ฟรี 1 วัน จะทำให้อัตราผู้เช่าพักสูงถึง 90% 
“ยอมรับว่าช่วง 1-2 ปีที่ผ่านมา กองทุนได้รับผลกระทบจากเศรษฐกิจยุโรปที่ชะลอตัวลง ทำให้นักท่องเที่ยวยุโรปที่เป็นกลุ่มหลักของโรงแรมลดลง ซึ่งโรงแรมอยู่ระหว่างหากลุ่มนักท่องเที่ยวใหม่มาทดแทน” นายเขมชาติ กล่าว
อย่างไรก็ตาม กองทุนจะจ่ายเงินปันผลในอัตรา 0.1530 บาทต่อหน่วย มูลค่ารวม 77.55 ล้านบาท กำหนดจ่ายเงินในวันที่ 12 ธ.ค.นี้